РЕГЛАМЕНТ (ЕС) № 606/2010 НА КОМИСИЯТА
от 9 юли 2010 година
относно одобрението на опростен инструмент, разработен от Европейската организация за безопасност на въздухоплаването (Евроконтрол) за оценяване на разхода на гориво от някои оператори на въздухоплавателни средства с малки емисии
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (1), и по-специално член 14, параграф 1 от нея,
като има предвид, че:
(1)
Цялостният, последователен, прозрачен и точен мониторинг и докладване на емисиите на парникови газове в съответствие с насоките, формулирани в Решение 2007/589/ЕО на Комисията от 18 юли 2007 г. за създаване на насоки за мониторинг и докладване на емисиите на парникови газове съгласно Директива 2003/87/ЕО на Европейския парламент и на Съвета (2), са от съществено значение за ефективното функциониране на схемата за търговия с квоти за емисии на парникови газове, установена в Директива 2003/87/ЕО.
(2)
Съгласно член 14, параграф 3 от Директива 2003/87/ЕО от 1 януари 2010 г. от операторите на въздухоплавателни средства се изисква да наблюдават и да докладват за всяка календарна година количеството на въглеродния диоксид, емитиран от осъществяваните от тях полети, в съответствие с насоките, установени с Решение 2007/589/ЕО.
(3)
Всеки оператор на въздухоплавателни средства следва да подготви и да представи на администриращата го държава-членка план за мониторинг, посочващ мерките, които той възнамерява да прилага за мониторинг и докладване на своите емисии; компетентните органи на администриращата държава-членка следва да одобряват тези планове за мониторинг в съответствие с насоките, установени с Решение 2007/589/ЕО.
(4)
Част 4 от приложение XIV към Решение 2007/589/ЕО намалява административната тежест за някои оператори на въздухоплавателни средства, отговорни за ограничен годишен брой полети или с малки емисии на въглероден диоксид, чрез въвеждане на опростена процедура за оценяване на разхода на гориво от експлоатираните от тях въздухоплавателни средства, като се използват инструменти, прилагани от Европейската организация за безопасност на въздухоплаването (Евроконтрол) или от друга подобна организация, които могат да обработват цялата информация, свързана с въздушното движение, като тази, с която разполага Евроконтрол, ако тези инструменти са били одобрени от Комисията.
(5)
Евроконтрол въведе и документира опростен инструмент за оценяване на разхода на гориво и на емисиите на въглероден диоксид за конкретни полети между летища Този инструмент установява действителната дължина на маршрута за всеки полет въз основа на най-пълната оперативна информация за въздушното движение и за полета, която е на разположение към момента, и определя разхода на гориво на всички етапи на конкретния полет, включително на самолетната стоянка, по време на рулиране, кацане, излитане и на фазата на хоризонтален полет, както и по време на действия за управление на въздушното движение. Инструментът използва статистически достоверни коефициенти за разхода на гориво за най-важните типове въздухоплавателни средства, както и по-общ подход за други въздухоплавателни средства, при който коефициентите за разхода на гориво се определят като функция на максималната излетна маса, така че се получават приемливи нива на неопределеност.
(6)
Този инструмент отговаря на въведените с Решение 2007/589/ЕО изисквания по отношение на подхода, основаващ се на отделни полети, действителна дължина на маршрута и статистически достоверни връзки за разхода на гориво. Следователно е уместно този инструмент да е на разположение и одобрен за използване от съответните оператори на въздухоплавателни средства, за да им позволи да изпълняват своите задължения за мониторинг и докладване по административно по-малко обременителен начин.
(7)
Един оператор на въздухоплавателни средства може да не е в състояние да следи действителния разход на гориво за конкретен полет поради причини извън неговия контрол. При такива обстоятелства и при отсъствието на други средства за определяне на действителния разход на гориво е целесъобразно инструментът за оценяване на разхода на гориво, използван от малките емитенти, да е на разположение и на други оператори на въздухоплавателни средства за определяне на разхода на гориво за конкретни полети, когато липсват данни за действителния разход на гориво.
(8)
В част 6 от приложение XIV към Решение 2007/589/ЕО се изисква от оператор на въздухоплавателни средства, който прилага инструмент за оценяване на разхода на гориво, да включи в своя план за мониторинг доказателства, че са изпълнени изискванията за малки емитенти, както и да предостави потвърждение и описание на използвания инструмент.
(9)
Мерките, предвидени в настоящия регламент, са в съответствие със становището на Комитета по изменението на климата,
ПРИЕ НАСТОЯЩИЯ РЕГЛАМЕНТ:
Член 1
Инструментът за оценяване на разхода на гориво, разработен и предлаган за използване от Европейската организация за безопасност на въздухоплаването (Евроконтрол) (3), се одобрява за използване от:
1.
малки емитенти в изпълнение на техните задължения за мониторинг и докладване съгласно член 14, параграф 3 от Директива 2003/87/ЕО и част 4 от приложение XIV към Решение 2007/589/ЕО;
2.
всички оператори на въздухоплавателни средства съгласно част 5 от приложение XIV към Решение 2007/589/ЕО за целите на оценяването на разхода на гориво за конкретни полети, попадащи в обхвата на приложение I към Директива 2003/87/ЕО, когато необходимите данни за мониторинг на емисиите на въглероден диоксид липсват вследствие на обстоятелства извън контрола на оператора на въздухоплавателни средства и те не могат да бъдат получени по алтернативен метод, определен в плана на оператора за мониторинг.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 юли 2010 година.